CELEX: 62010TN0488
Language: el
Date: 2010-10-11 00:00:00
Title: Υπόθεση T-488/10: Προσφυγή της 11ης Οκτωβρίου 2010 — Γαλλία κατά Επιτροπής

15.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 13/27
            
         Προσφυγή της 11ης Οκτωβρίου 2010 — Γαλλία κατά Επιτροπής
   (Υπόθεση T-488/10)
   ()
   2011/C 13/53
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Γαλλική Δημοκρατία (εκπρόσωποι: E. Belliard, G. de Bergues και N. Rouam)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει στο σύνολό της την προσβαλλόμενη απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα ζητεί την ακύρωση της αποφάσεως της Ευρωπαϊκής Επιτροπής C(2010) 5229, της 28ης Ιουλίου 2010, περί μειώσεως της χρηματοδοτικής συνδρομής του Ευρωπαϊκού Ταμείου Περιφερειακής Ανάπτυξης (ΕΤΠΑ) δυνάμει του ενιαίου εγγράφου προγραμματισμού του στόχου 1 σχετικά με κοινοτική διαρθρωτική παρέμβαση στην περιοχή της Μαρτινίκας στη Γαλλία. Η απόφαση αυτή καταργεί το σύνολο της χρηματοδοτικής συμμετοχής του ΕΤΠΑ για την οικονομική ενίσχυση του έργου «Village de vacances Club Méditerranée-Les Boucaniers», ύψους 12 460 000 ευρώ.
   Προς στήριξη της προσφυγής της, η προσφεύγουσα προβάλει τέσσερις λόγους ακυρώσεως.
   Με τον πρώτο λόγο ακυρώσεως, η προσφεύγουσα υποστηρίζει ότι η Επιτροπή παρέβη το άρθρο 2, παράγραφος 1, της οδηγίας 93/37/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων (1), καθόσον έκρινε ότι οι συμβάσεις που συνάφθηκαν για την ανακαίνιση και την επέκταση του «Club Méditerranée-Les Boucaniers» συνιστούσαν συμβάσεις έργων που επιδοτήθηκαν σε ποσοστό μεγαλύτερο του 50 % από τις αναθέτουσες αρχές. Συγκεκριμένα, οι συμβάσεις αυτές επιδοτήθηκαν σε ποσοστό που αντιστοιχούσε σε μόλις 29,92 % του κόστους του έργου. Οι φορολογικές ελαφρύνσεις που παρασχέθηκαν στους εταίρους ιδιωτικών εταιριών, λόγω των επενδύσεών τους στο έργο, δεν συνιστούν επιδότηση κατά την έννοια του άρθρου 2, παράγραφος 1, της οδηγίας 93/37/ΕΟΚ.
   Με τον δεύτερο λόγο ακυρώσεως, που περιλαμβάνει δύο σκέλη, η προσφεύγουσα υποστηρίζει ότι η Επιτροπή παρέβη το άρθρο 2, παράγραφος 2, της οδηγίας 93/37/ΕΟΚ, καθόσον έκρινε ότι οι συμβάσεις για την ανακαίνιση και την επέκταση του «Club Méditerranée-Les Boucaniers» αφορούσαν οικοδομικές εργασίες για αθλητικές εγκαταστάσεις, εγκαταστάσεις αναψυχής και σχόλης, κατά την έννοια της εν λόγω διατάξεως.
   Αφενός, η προσφεύγουσα φρονεί ότι η Επιτροπή όφειλε να λάβει υπόψη τη γενική ονοματολογία των οικονομικών δραστηριοτήτων στις Ευρωπαϊκές Κοινότητες (NACE), που θεσπίστηκε με τον κανονισμό 3037/90 (2), στην οποία παραπέμπει το άρθρο 2, παράγραφος 2, της οδηγίας 93/37/ΕΟΚ Η ονοματολογία αυτή διακρίνει, αφενός, τις δραστηριότητες παροχής καταλύματος και εστιάσεως, και, αφετέρου, τις ψυχαγωγικές, πολιτιστικές και αθλητικές δραστηριότητες.
   Αφετέρου, η προσφεύγουσα φρονεί ότι το άρθρο 2, παράγραφος 2, της οδηγίας 93/37/ΕΟΚ αφορά συμβάσεις οι οποίες λόγω της φύσεώς τους συνδέονται με τις παραδοσιακές ανάγκες των αναθετουσών αρχών και, επομένως, αφορά αθλητικές εγκαταστάσεις, εγκαταστάσεις αναψυχής και σχόλης που είναι ανοικτές σε όλους, και όχι εγκαταστάσεις οι οποίες απευθύνονται σε ιδιωτική πελατεία.
   Με τον τρίτο λόγο ακυρώσεως, η προσφεύγουσα υποστηρίζει ότι η Επιτροπή παραβίασε την υποχρέωση αιτιολογήσεως που προβλέπει το άρθρο 296, δεύτερο εδάφιο, ΣΛΕΕ, καθόσον δεν εξέθεσε κατά τρόπο σαφή και μη διφορούμενο τους λόγους για τους οποίους οι εργασίες ανακαίνισης και επέκτασης του «Club Méditerranée-Les Boucaniers» αφορούσαν οικοδομικές εργασίες για αθλητικές εγκαταστάσεις, εγκαταστάσεις αναψυχής και σχόλης, κατά την έννοια του άρθρου 2, παράγραφος 2, της οδηγίας 93/37/ΕΟΚ.
   Με τον τέταρτο λόγο ακυρώσεως, η προσφεύγουσα υποστηρίζει ότι η Επιτροπή παραβίασε την αρχή της αναλογικότητας, καθόσον επέβαλε διόρθωση σε ποσοστό 100 % της επιδοτήσεως του ΕΤΠΑ, ενώ οι εργασίες για αθλητικές εγκαταστάσεις και εγκαταστάσεις σχόλης αντιπροσώπευαν κάτι λιγότερο από το 10 % του έργου.
   
      (1)  ΕΕ L 199, σ. 54
   
      (2)  Κανονισμός (ΕΟΚ) 3037/90 του Συμβουλίου, της 9ης Οκτωβρίου 1990, για τη στατιστική ονοματολογία των οικονομικών δραστηριοτήτων στην Κοινότητα (ΕΕ L 293, σ. 1)